มาตรการกระตุ้นศก.ไม่ช่วย SET พรุ่งนี้ลงต่อ แนวรับ 1,350 จุด
บล.บัวหลวง คาดตลาดพรุ่งนี้ (2 ก.ย.) มีโอกาสที่จะปรับตัวลงต่อ พร้อมให้แนวรับ 1,350 จุด ส่วนแนวต้าน 1,370 จุด
1 ก.ย. 2558

นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิเคราะห์หลักทรัพย์ บล.บัวหลวง เปิดเผยถึงตลาดหุ้นไทยวันนี้ (1 ก.ย.) ปรับตัวลงในทิศทางเดียวกับตลาดต่างประเทศ โดยตลาดในยุโรปเทรดในช่วงบ่ายนี้ต่างปรับตัวลงกว่า 3% เช่นเดียวกับ S&amp;P 500, ดาวโจนส์ฟิวเจอร์ ที่ต่างปรับตัวลงแรง รวมถึงตลาดหุ้นอื่นในภูมิภาคเอเชียต่างอยู่ในแดนลบกันทั่วหน้า
ทั้งนี้ น่าจะเป็นผลจากความกังวลเศรษฐกิจโลก ภายหลังจากที่ “มอร์แกน สแตนเลย์” ได้ออกบทวิเคราะห์ Downgrade ตัวเลข GDP ของโลก ทั้งสหรัฐฯ, ยุโรป, ญี่ปุ่น รวมถึง Emerging Market ด้วย ซึ่งจะส่งผลกระทบต่อกำไรของบริษัทจดทะเบียน (บจ.) ที่อาจจะต้องถูก Downgrade ด้วยเช่นกัน นอกจากนี้ยังคาดการณ์ว่าการปรับขึ้นอัตราดอกเบี้ยของธนาคารกลางสหรัฐ (FED) น่าจะเกิดขึ้นในช่วงเดือนธ.ค.
สำหรับปัจจัยในประเทศเรื่องที่คณะรัฐมนตรี (ครม.) อนุมัติมาตรการกระตุ้นเศรษฐกิจแล้วนั้น มองว่าตลาดได้ตอบรับมาก่อนแล้วในช่วงปลายสัปดาห์ที่แล้ว ซึ่งกว่าที่จะ impact ต้องใช้ระยะเวลาราว 2-3 เดือนถึงจะเห็นผล ดังนั้นนักลงทุนก็คงจะเลือกที่จะขายก่อนแล้วค่อยมาดูอีกที ทั้งนี้ ตลาดในช่วงที่ผันผวนสูงอยู่แล้ว จึงทำให้นักลงทุนระมัดระวังการลงทุน
แนวโน้มการลงทุนในวันพรุ่งนี้ (2 ก.ย.) เชื่อว่าตลาดมีโอกาสที่จะปรับตัวลงต่อ พร้อมให้แนวรับ 1,350 จุด ส่วนแนวต้าน 1,370 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 264.00 บาท ลดลง 4.00 บาท
KTB ปิดที่ 17.70 บาท ลดลง 0.50 บาท
JAS ปิดที่ 5.70 บาท เพิ่มขึ้น 0.05 บาท
PTTEP ปิดที่ 75.50 บาท ลดลง 4.00 บาท
SCB ปิดที่ 140.00 บาท ลดลง 2.00 บาท
 
ที่มา: สำนักข่าวอินโฟเควสท์